               IL-KUMMISSJONI EWROPEA
            Brussell, 21.9.2020
            COM(2020) 585 final
            2020/0272(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fis-66 sessjoni tal-Kumitat tas-Sistema Armonizzata tal-Organizzazzjoni Dinjija Doganali fir-rigward tal-adozzjoni ta’ Opinjonijiet ta’ Klassifikazzjoni, deċiżjonijiet ta’ klassifikazzjoni, emendi għan-Noti ta’ Spjegazzjoni tas-Sistema Armonizzata jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkomplementa l-abbozz ta’ deċiżjoni li tistabbilixxi l-pożizzjoni li trid tittieħed f’isem l-Unjoni fis-66 sessjoni tal-Kumitat tas-Sistema Armonizzata (HSC) tal-Organizzazzjoni Dinjija Doganali f’Settembru 2020, li ġie ppreżentat lill-Kunsill fil-21 ta’ Awwissu 2020 (COM(2020) 427).

               2.Kuntest tal-proposta

               2.1.Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifikazzjoni ta’ Merkanzija

               Il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifikazzjoni ta’ Merkanzija għandha l-għan li tiffaċilita l-kummerċ internazzjonali u l-ġbir, it-tqabbil u l-analiżi tal-istatistika, b’mod partikolari dik dwar il-kummerċ internazzjonali. Bħala Anness din tinkludi n-Nomenklatura tas-SA li hija sistema armonizzata internazzjonali li tippermetti lill-pajjiżi parteċipanti jikklassifikaw l-merkanzija kkummerċjalizzata fuq bażi komuni għal skopijiet doganali. B’mod partikolari, in-Nomenklatura tas-SA tinkludi d-deskrizzjoni tal-merkanzija, li jidhru bħala intestaturi u subintestaturi, u l-kodiċijiet numeriċi relatati tagħhom, abbażi ta’ sistema ta’ kodiċijiet b’sitt figuri. In-Nomenklatura tas-SA tiġi reveduta kull ħames snin
                  1
               . Din hija applikata minn iktar minn 190 amministrazzjoni minn madwar id-dinja; konsegwentement, iktar minn 98 % tal-merkanzija kkummerċjalizzata kollha fid-dinja tiġi kklassifikata skont din.

               Il-Ftehim daħal fis-seħħ fl-1 ta’ Jannar 1988.

               L-Unjoni Ewropea u l-Istati Membri kollha huma partijiet għall-Ftehim
                  2
               .

               2.2.L-Organizzazzjoni Dinjija Doganali (WCO)

               L-Organizzazzjoni Dinjija Doganali (WCO), stabbilita fl-1952 bħala l-Kunsill għall-Kooperazzjoni Doganali, hija korp intergovernattiv indipendenti b’missjoni li jsaħħaħ l-effettività u l-effiċjenza tal-amministrazzjonijiet doganali. Hija tirrappreżenta 183 amministrazzjoni doganali minn madwar id-dinja. Il-korp governattiv tad-WCO huwa l-Kunsill. L-Unjoni teżerċita drittijiet u obbligi simili għas-sħubija ad interim fid-WCO sa meta tidħol fis-seħħ l-emenda tal-Konvenzjoni li tistabbilixxi Kunsill għall-Kooperazzjoni Doganali.

               Il-korp governattiv tad-WCO hu l-Kunsill tad-WCO, li jibbaża ruħu fuq il-kompetenza u l-ħiliet ta’ Segretarjat u fuq firxa ta’ kumitati tekniċi u konsultattivi biex iwettaq il-missjoni tiegħu.

               Il-Kumitat tas-Sistema Armonizzata (HSC) huwa kumitat tekniku responsabbli għall-ħidma preparatorja relatata mal-Konvenzjoni SA. Il-kompiti ewlenin tal-HSC huma dawn li ġejjin:

               ·Iħejji n-Noti ta’ Spjegazzjoni, l-Opinjonijiet ta’ Klassifikazzjoni jew pariri oħra bħala gwida għall-interpretazzjoni tas-Sistema Armonizzata, u jeżerċita tali funzjonijiet oħra fir-rigward tas-Sistema Armonizzata li l-Kunsill tad-WCO jew il-Partijiet Kontraenti jistgħu jqisu li jkunu meħtieġa.

               ·Iħejji rakkomandazzjonijiet biex tiġi żgurata l-uniformità fl-interpretazzjoni u fl-applikazzjoni tat-testi legali tas-Sistema Armonizzata, inkluż billi jsib soluzzjonijiet għal tilwimiet dwar il-klassifikazzjoni bejn il-Partijiet Kontraenti, u b’hekk jiffaċilita l-kummerċ;

               ·Jipproponi emendi u aġġornamenti għas-Sistema Armonizzata biex din tirrifletti l-iżviluppi fit-teknoloġija u t-tibdiliet fix-xejriet tal-kummerċ kif ukoll ħtiġijiet oħra tal-utenti tas-Sistema Armonizzata;

               ·Jippromwovi l-applikazzjoni mifruxa tas-Sistema Armonizzata u jeżamina mistoqsijiet ġenerali u kwistjonijiet ta’ politika relatati magħha.

               L-Unjoni u l-Istati Membri tagħha flimkien għandhom vot wieħed biss fl-HSC. Id-deċiżjonijiet tal-HSC dwar kwistjonijiet koperti minn din id-deċiżjoni qafas jittieħdu b’maġġoranza sempliċi.

               Skont l-Artikolu 8(2) tal-Konvenzjoni SA, in-Noti ta’ Spjegazzjoni, l-Opinjonijiet ta’ Klassifikazzjoni, pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata uniformità fl-interpretazzjoni u fl-applikazzjoni tas-Sistema Armonizzata, imħejjija matul sessjoni tal-HSC, jitqiesu bħala approvati mill-Kunsill tad-WCO jekk, mhux aktar tard mit-tmiem tat-tieni xahar wara x-xahar li fih is-sessjoni li fiha ġew adottati ngħalqet, l-ebda Parti Kontraenti tal-Konvenzjoni SA ma tkun innotifikat lis-Segretarju Ġenerali tad-WCO t-talba tagħha li din il-kwistjoni tiġi riferuta lill-Kunsill tad-WCO.

               2.3.L-atti previsti

               F’konformità mal-Artikolu 6(2) tal-Konvenzjoni SA, l-HSC normalment jiltaqa’ darbtejn fis-sena. Fil-prattika, il-laqgħat tal-HSC isiru f’Marzu u f’Settembru.

               Id-deċiżjoni proposta tikkonċerna l-atti li ġejjin, li jitqiesu mill-HSC u li jiġu adottati provviżorjament minnu, soġġett għall-approvazzjoni mill-Kunsill tad-WCO permezz ta’ “proċedura ta’ silenzju”:

               (a)Noti ta’ Spjegazzjoni, li jiċċaraw l-interpretazzjoni tan-noti, tal-intestaturi u tas-subintestaturi tan-Nomenklatura tas-SA,

               (b)Opinjonijiet ta’ Klassifikazzjoni, li jirriflettu d-deċiżjonijiet meħuda mill-HSC fir-rigward tal-klassifikazzjoni ta’ prodotti speċifiċi,

               (c)Pariri u rakkomandazzjonijiet oħra li jikkonċernaw il-klassifikazzjoni ta’ merkanzija fin-Nomenklatura tas-SA, bħal deċiżjonijiet ta’ klassifikazzjoni jew gwida oħra adottati mill-HSC.

               F’konformità mal-Artikolu 34 7.(a)(iii) tar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni
                  3
               , l-awtoritajiet doganali tal-Istati Membri għandhom jirrevokaw id-deċiżjonijiet tagħhom relatati ma’ informazzjoni vinkolanti dwar it-tariffi (id-deċiżjonijiet BTI) meta ma jibqgħux kompatibbli mal-interpretazzjoni tan-Nomenklatura tas-SA li tirriżulta minn deċiżjonijiet ta’ klassifikazzjoni, opinjonijiet ta’ klassifikazzjoni jew emendi għan-noti ta’ spjegazzjoni tan-Nomenklatura tas-SA, b’effett mid-data tal-pubblikazzjoni tal-Komunikazzjoni tal-Kummissjoni fis-serje “C” ta’ Il-Ġurnal Uffiċjali tal-Unjoni Ewropea.

               3.Pożizzjoni li trid tittieħed f’isem l-Unjoni

               3.1.Diffikultajiet prattiċi fit-tħejjija u l-adozzjoni tal-pożizzjonijiet tal-UE

               F’kull waħda miż-żewġ sessjonijiet annwali tiegħu, il-Kumitat tas-Sistema Armonizzata tad-WCO jadotta Opinjonijiet ta’ Klassifikazzjoni, deċiżjonijiet ta’ klassifikazzjoni, emendi għan-Noti ta’ Spjegazzjoni tas-Sistema Armonizzata (NSSA) jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata.

               Mill-perspettiva prattika, normalment ma jkunx hemm biżżejjed żmien biex l-Unjoni formalment tadotta pożizzjoni skont l-Artikolu 218(9) tat-TFUE qabel kull laqgħa tal-HSC. Għalhekk, il-Kummissjoni ppreżentat proposta għal deċiżjoni qafas tal-Kunsill dwar il-pożizzjoni li trid tittieħed f’isem l-Unjoni fid-WCO għall-kwistjonijiet tas-SA
                  4
                li bħalissa tinsab pendenti fil-Kunsill.

               Madankollu, minħabba t-tifqigħat tal-COVID-19, is-Segretarjat tad-WCO informa li l-laqgħa ta’ Settembru 2020 se ssir permezz ta’ diskussjonijiet online bil-miktub.

               Minkejja l-fatt li l-aġenda ta’ din il-laqgħa kienet għadha mhix disponibbli, u l-organizzazzjoni u l-format tad-diskussjonijiet kienu għadhom mhumiex magħrufa, kien mistenni li l-punti fuq l-aġenda tal-laqgħa preċedenti (HSC/65 – Marzu 2020), li tħassret mid-WCO minħabba s-sitwazzjoni ta’ pandemija globali, x’aktarx li jkunu inklużi fl-aġenda tal-laqgħa ta’ Settembru. Għal dan l-għan, tħejja l-ewwel abbozz ta’ Deċiżjoni tal-Kunsill u ntbagħat lill-Kunsill (COM(2020) 427).

               Id-WCO reġgħet organizzat id-dati u l-aġenda tal-laqgħa tal-HSC, li se ssir b’mod virtwali mit-28 ta’ Settembru sat-30 ta’ Ottubru, u se tkopri prinċipalment il-ħidma tas-Sottokumitat ta’ Rieżami virtwali tad-WCO li ntemmet fil-21 ta’ Awwissu u xi punti diġà inklużi fl-ewwel abbozz ta’ deċiżjoni li ntbagħat lill-Kunsill, filwaqt li l-punti l-oħra kollha li jinsabu f’dan l-ewwel abbozz ta’ deċiżjoni huma posposti għas-sessjoni li jmiss tal-HSC. Fid-dawl tal-għadd ta’ punti li dwarhom l-HSC se jintalab jiddeċiedi f’din il-laqgħa, u l-effetti legali vinkolanti tagħhom fuq id-dritt tal-Unjoni, jitqies li hemm il-ħtieġa għat-tieni Deċiżjoni tal-Kunsill skont l-Artikolu 218(9) tat-TFUE, li tikkomplementa l-ewwel waħda u li tistabbilixxi l-pożizzjoni tal-Unjoni għall-punti li dwarhom huwa diġà magħruf li l-HSC se jintalab jiddeċiedi (jiġifieri Noti ta’ Spjegazzjoni, opinjonijiet ta’ klassifikazzjoni u deċiżjonijiet ta’ klassifikazzjoni, gwida jew pariri oħra dwar l-interpretazzjoni tas-Sistema Armonizzata).

               3.2.Skop u kontenut tal-proposta

               Id-deċiżjonijiet inkwistjoni mħejjija mill-HSC huma kapaċi jinfluwenzaw b’mod deċiżiv il-kontenut tad-dritt tal-Unjoni, jiġifieri, ir-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana, u n-Nomenklatura Magħquda (NM) annessa miegħu. Id-deċiżjonijiet ta’ klassifikazzjoni, l-opinjonijiet ta’ klassifikazzjoni jew l-emendi għan-noti ta’ spjegazzjoni tan-Nomenklatura tas-SA jintużaw b’appoġġ għall-klassifikazzjoni prevista fir-Regolamenti ta’ Implimentazzjoni tal-Kummissjoni li jikkonċernaw il-klassifikazzjoni ta’ merkanzija fin-NM, fin-noti ta’ spjegazzjoni tan-NM u fid-deċiżjonijiet ta’ klassifikazzjoni maħruġa mill-awtoritajiet doganali tal-Istati Membri. L-awtoritajiet doganali tal-Istati Membri huma meħtieġa jirrevokaw id-deċiżjonijiet ta’ klassifikazzjoni tagħhom fejn dawn ma jkunux għadhom kompatibbli mal-interpretazzjoni tan-Nomenklatura tas-SA li tirriżulta minn dawn id-deċiżjonijiet ta’ klassifikazzjoni, l-opinjonijiet ta’ klassifikazzjoni, jew l-emendi għan-Noti ta’ Spjegazzjoni tas-SA.

               Għalhekk, huwa xieraq li l-pożizzjoni li trid tittieħed f’isem l-Unjoni fid-WCO tiġi stabbilita b’Deċiżjoni tal-Kunsill adottata skont l-Artikolu 218(9) tat-TFUE abbażi ta’ proposta tal-Kummissjoni.

               L-istabbiliment ta’ tali pożizzjonijiet kien iggwidat mill-kriterji ġenerali ddefiniti mill-Konvenzjoni SA (ir-regoli ġenerali għall-interpretazzjoni tas-SA) u l-karatteristiċi u l-proprjetajiet oġġettivi tal-merkanzija.

               Il-pożizzjoni proposta għandha l-għan li tesprimi l-pożizzjoni tal-Unjoni fir-rigward tal-klassifikazzjoni tal-merkanzija fin-Nomenklatura tas-SA. Għandha wkoll l-għan li tesprimi pożizzjoni fir-rigward tal-Opinjonijiet ta’ Klassifikazzjoni u tan-Noti ta’ Spjegazzjoni tas-SA mħejjija mill-HSC.

               Il-konsultazzjoni tal-esperti tekniċi mill-Istati Membri twettqet fil-Grupp ta’ Esperti Doganali bejn it-2 u s-7 ta’ Settembru 2020. Il-konklużjonijiet tas-CEG huma konformi mal-pożizzjonijiet ssuġġeriti, li jistgħu jinsabu fl-Anness tal-abbozz ta’ proposta għal Deċiżjoni tal-Kunsill.

               Il-pożizzjoni proposta tal-UE hi allinjata wkoll mal-politika doganali stabbilita u mal-ġurisprudenza tal-Qorti tal-Ġustizzja tal-Unjoni Ewropea għall-klassifikazzjoni tal-merkanzija malli tiġi importata, skont il-karatteristiċi u l-proprjetajiet oġġettivi tagħha.

               Il-pożizzjoni proposta hi meħtieġa biex l-UE tkun tista’ tesprimi pożizzjoni fl-HSC li jmiss.

               4.Bażi ġuridika

               4.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp inkwistjoni. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mill-korp leġiżlattiv tal-Unjoni”
                  5
               .

               Għalhekk, il-bażi ġuridika proċedurali għad-deċiżjoni proposta li tistabbilixxi l-pożizzjoni li trid tittieħed f’isem l-Unjoni fid-WCO, fir-rigward tal-adozzjoni ta’ Noti ta’ Spjegazzjoni, Opinjonijiet ta’ Klassifikazzjoni jew pariri oħra bħala gwida għall-interpretazzjoni tas-SA skont il-Konvenzjoni SA hija l-Artikolu 218(9) tat-TFUE.

               4.2.Applikazzjoni għal dan il-każ

               Il-Kumitat tas-Sistema Armonizzata u l-Kunsill tad-WCO huma korpi stabbiliti bi ftehim, jiġifieri l-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifikazzjoni ta’ Merkanzija.

               L-atti li l-HSC huwa mitlub iħejji atti kostituttivi li jkollhom effetti legali. L-atti previsti, ladarba jiġu approvati mill-Kunsill tad-WCO, kapaċi jinfluwenzaw b’mod deċiżiv il-kontenut tal-leġiżlazzjoni tal-UE, jiġifieri: l-Anness 1 tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta’ Dwana. Dan għaliex l-Artikolu 34.7.(a)(iii) tal-Kodiċi Doganali tal-Unjoni
                  6
                jiddikjara li “l-awtoritajiet doganali għandhom jirrevokaw id-deċiżjonijiet BTI
                  7
                tagħhom… fejn dawn ma jkunux għadhom kompatibbli mal-interpretazzjoni…b’riżultat ta’…deċiżjonijiet ta’ klassifikazzjoni, opinjonijiet ta’ klassifikazzjoni jew emendi għan-noti ta’ spjegazzjoni tan-Nomenklatura tas-Sistema Armonizzata ta’ Deskrizzjoni u Kodifikazzjoni tal-Merkanzija adottati mill-Kumitat tas-SA;”. Barra minn hekk, tali deċiżjonijiet imħejjija mill-HSC (id-deċiżjonijiet ta’ klassifikazzjoni, l-opinjonijiet ta’ klassifikazzjoni jew l-emendi għan-noti ta’ spjegazzjoni tan-Nomenklatura tas-SA) jintużaw b’appoġġ għall-klassifikazzjoni prevista fir-Regolamenti ta’ Implimentazzjoni tal-Kummissjoni li jikkonċernaw il-klassifikazzjoni ta’ merkanzija fin-Nomenklatura Magħquda (NM), fin-noti ta’ spjegazzjoni tan-NM u fid-deċiżjonijiet ta’ klassifikazzjoni maħruġa mill-awtoritajiet doganali tal-Istati Membri. L-att previst ma jissupplimentax jew ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.3.Bażi ġuridika sostantiva

               4.3.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.3.2.Applikazzjoni għal dan il-każ

               Peress li l-objettiv ewlieni u l-kontenut tal-att previst huma relatati mat-Tariffa Doganali Komuni, l-Artikoli 31, 43(2) u 207(4) tat-TFUE huma l-bażi ġuridika sostantiva tad-deċiżjoni proposta.

               4.4.Konklużjoni

               Il-bażi ġuridika tad-deċiżjoni proposta jenħtieġ li tkun l-Artikoli 31, 43(2) u 207(4) tat-TFUE flimkien mal-Artikolu 218(9) tat-TFUE.

               5.Implikazzjonijiet baġitarji

               Din il-proposta ma għandhiex implikazzjoni fuq il-baġit tal-Unjoni Ewropea.

               6.Pubblikazzjoni tal-att previst

               Ma hemmx

               2020/0272 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fis-66 sessjoni tal-Kumitat tas-Sistema Armonizzata tal-Organizzazzjoni Dinjija Doganali fir-rigward tal-adozzjoni ta’ Opinjonijiet ta’ Klassifikazzjoni, deċiżjonijiet ta’ klassifikazzjoni, emendi għan-Noti ta’ Spjegazzjoni tas-Sistema Armonizzata jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 31, 43(2) u l-ewwel subparagrafu tal-Artikolu 207(4) tat-TFUE, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Bid-Deċiżjoni tal-Kunsill 87/369/KEE
                  8
                l-Unjoni approvat il-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti, u l-Protokoll li Jemendaha
                  9
                (il-Konvenzjoni SA), li stabbiliet il-Kumitat tas-Sistema Armonizzata (HSC).

               (2)Skont l-Artikolu 7(1) b) u c) tal-Konvenzjoni SA, l-HSC huwa, fost l-oħrajn, responsabbli għat-tħejjija tan-Noti ta’ Spjegazzjoni, tal-Opinjonijiet ta’ Klassifikazzjoni, ta’ pariri oħra dwar l-interpretazzjoni tas-Sistema Armonizzata u ta’ rakkomandazzjonijiet biex tiġi żgurata l-uniformità fl-interpretazzjoni u fl-applikazzjoni tas-Sistema Armonizzata.

               (3)Fis-sessjoni tiegħu ta’ Settembru, il-Kumitat tas-Sistema Armonizzata huwa mistenni jiddeċiedi dwar l-Opinjonijiet ta’ Klassifikazzjoni, id-deċiżjonijiet ta’ klassifikazzjoni, l-emendi għan-Noti ta’ Spjegazzjoni tas-Sistema Armonizzata jew pariri oħra dwar l-interpretazzjoni tas-Sistema Armonizzata u rakkomandazzjonijiet sabiex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata.

               (4)Importanti li jiġi mfakkar li skont il-ġurisprudenza stabbilita tal-Qorti tal-Ġustizzja tal-Unjoni Ewropea, fl-interessi taċ-ċertezza legali u tal-faċilità tal-verifika, il-kriterju deċiżiv għall-klassifikazzjoni tal-merkanzija għal skopijiet doganali b’mod ġenerali jrid jitfittex fil-karatteristiċi u fil-proprjetajiet oġġettivi tagħha kif definiti fit-test tal-intestatura rilevanti tan-nomenklatura doganali u fit-taqsima u fin-noti rilevanti dwar il-kapitoli.

               (5)Fid-dawl tal-Opinjonijiet ta’ Klassifikazzjoni, id-deċiżjonijiet ta’ klassifikazzjoni, l-emendi għan-Noti ta’ Spjegazzjoni tas-Sistema Armonizzata jew pariri oħra dwar l-interpretazzjoni tas-Sistema Armonizzata u rakkomandazzjonijiet sabiex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata, jixraq li tiġi stabbilita l-pożizzjoni li trid tittieħed f’isem l-Unjoni, billi, ladarba jiġu aċċettati, l-Opinjonijiet ta’ Klassifikazzjoni, ċerti deċiżjonijiet ta’ klassifikazzjoni u emendi għan-Noti ta’ Spjegazzjoni tas-SA jiġu ppubblikati fil-Komunikazzjoni tal-Kummissjoni skont il-paragrafu 7 a) iii) tal-Artikolu 34 tar-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013, u jsiru applikabbli għall-Istati Membri kollha. Il-pożizzjoni se tiġi espressa fil-Kumitat tas-Sistema Armonizzata.

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fis-66 sessjoni tal-Kumitat tas-Sistema Armonizzata tal-Organizzazzjoni Dinjija Doganali dwar l-approvazzjoni tan-Noti ta’ Spjegazzjoni, l-Opinjonijiet ta’ Klassifikazzjoni jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata, hija stabbilita fl-Anness.

               Artikolu 2

               Jista’ jintlaħaq qbil bejn ir-rappreżentanti tal-Unjoni dwar tibdiliet minuri fil-pożizzjoni msemmija fl-Artikolu 1 mingħajr il-ħtieġa ta’ deċiżjoni ulterjuri mill-Kunsill.

               Artikolu 3

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Mill-introduzzjoni tagħha fl-1988, in-Nomenklatura tas-SA ġiet reveduta sitt darbiet. Dawn ir-reviżjonijiet daħlu fis-seħħ fl-1996, fl-2002, fl-2007, fl-2012 u fl-2017. Is-sitt reviżjoni se tidħol fis-seħħ fl-2022.

                     (2)

                        Id-Deċiżjoni tal-Kunsill 87/369 tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (ĠU L 198, 20.7.1987, p. 1).

                     (3)

                        ĠU L 269, 10.10.2013, p. 1.

                     (4)

                        COM(2020)196

                     (5)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, il-Kawża C-399/12, ECLI:EU:C:2014:2258, il-paragrafi 61 sa 64.

                     (6)

                        Ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni, ĠU L 269, 10.10.2013, p. 1.

                     (7)

                        Informazzjoni vinkolanti dwar it-tariffi: id-deċiżjonijiet ta’ klassifikazzjoni mogħtija minn qabel mill-amministrazzjonijiet doganali lill-operaturi ekonomiċi, sabiex tiġi żgurata ċ-ċertezza legali dwar il-klassifikazzjoni u t-trattament tariffarju applikabbli għall-merkanzija soġġetta għall-importazzjoni jew għall-esportazzjoni.

                     (8)

                        Id-Deċiżjoni tal-Kunsill 87/369/KEE tas-7 ta’ April 1987 dwar il-konklużjoni tal-Konvenzjoni Internazzjonali dwar is-Sistema Armonizzata għad-Deskrizzjoni u l-Kodifika ta’ Oġġetti u tal-Protokoll li Jemendaha (

                     ĠU L 198, 20.7.1987, p. 1

                  ).

                     (9)

                        ĠU L 198, 20.7.1987, p. 3

    ---documentbreak---

               IL-KUMMISSJONI EWROPEA
            Brussell, 21.9.2020
            COM(2020) 585 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li trid tittieħed f’isem l-Unjoni Ewropea fis-66 sessjoni tal-Kumitat tas-Sistema Armonizzata tal-Organizzazzjoni Dinjija Doganali fir-rigward tal-adozzjoni ta’ Opinjonijiet ta’ Klassifikazzjoni, deċiżjonijiet ta’ klassifikazzjoni, emendi għan-Noti ta’ Spjegazzjoni tas-Sistema Armonizzata jew pariri oħra dwar l-interpretazzjoni tas-Sistema Armonizzata u rakkomandazzjonijiet biex tiġi żgurata l-uniformità fl-interpretazzjoni tas-Sistema Armonizzata skont il-Konvenzjoni dwar is-Sistema Armonizzata

               ANNESS

               Dan l-Anness jikkomplementa l-Anness tad-Deċiżjoni tal-Kunsill…

               II.2. Żvilupp ta’ tabelli ta’ korrelazzjoni bejn il-verżjonijiet tal-2017 u tal-2022 tas-Sistema Armonizzata (Dok. NC2704, NC2749 u NC2753)

               Fir-rigward tat-tabella ta’ korrelazzjoni għas-subintestaturi 4407.13 u 4407.14 (taħlitiet ta’ A-A-Ż (abit, arżnu u żnuber) u ta’ żnuber taċ-ċikuta (ċikuta tal-Punent u żnuber)) l-Unjoni għandha tappoġġa l-korrelazzjonijiet proposti mis-Segretarjat tad-WCO fil-paragrafu 20 tad-dokument NC2753.

               Fir-rigward tat-tabella ta’ korrelazzjoni għas-subintestatura 4418.83 (raġġi I) l-Unjoni għandha tappoġġa l-korrelazzjonijiet proposti mill-Ġappun fil-paragrafu 14 tad-dokument NC2753.

               Fir-rigward tat-tabella ta’ korrelazzjoni għas-subintestatura 7019.71 (veli/folji rqaq tal-fibri tal-ħġieġ) l-Unjoni tinnota li l-uniku trasferiment mis-SA2017 ikun mis-subintestatura 7019.32.

               Fir-rigward tat-tabella ta’ korrelazzjoni għas-subintestaturi 8462.62 u 8462.63 (magni għall-kiwi bil-forġa), l-Unjoni għandha tappoġġa ż-żamma tas-subintestaturi kollha proposti għal trasferiment imsemmija fis-SA2017, inkluż dawk fil-parentesi kwadri.

               Fir-rigward tat-tabella ta’ korrelazzjoni għas-subintestatura 8519.81 (magni li jwieġbu t-telefon) l-Unjoni għandha tappoġġa l-proposta tas-Segretarjat tad-WCO fil-paragrafu 26 tad-dokument NC2704.

               Fir-rigward tat-tabella ta’ korrelazzjoni għas-subintestatura 8539.51 (LED) l-Unjoni għandha tappoġġa l-konklużjoni tas-Segretarjat tad-WCO fil-paragrafu 24 tal-istess dokument.

               Fir-rigward tat-tabella ta’ korrelazzjoni għas-subintestatura 8541.51 il-ġdida (transdjusers ibbażati fuq semikondutturi) l-Unjoni tinnota li ma hemm l-ebda evidenza ta’ parts ikklassifikati separatament fil-verżjoni tas-SA2017. Għaldaqstant mhu meħtieġ l-ebda trasferiment addizzjonali.

               Fir-rigward tat-tabella ta’ korrelazzjoni għas-subintestatura 88.06 (inġenji tal-ajru mingħajr bdot abbord) l-Unjoni għandha tappoġġa l-opzjoni (i) imsemmija fil-paragrafu 25 tad-dokument NC2704.

               Fl-aħħar nett, l-Unjoni għandha tappoġġa l-korrezzjoni ta’ xi żbalji editorjali fl-abbozzi tat-Tabelli ta’ Korrelazzjoni I u II, kif stabbilit fl-Anness tad-dokument NC2753.

               III.4.
                     Klassifikazzjoni fis-SA 2022 ta’ ċerti kollezzjonijiet u biċċiet tal-kollezzjoni ta’ interess numismatiku (Talba mis-Segretarjat) (Dok. NC2711, NC2754)

               L-Unjoni tikklassifika t-tliet prodotti fis-subintestatura 9705.31 il-ġdida fis-SA2022. L-Unjoni tinnota li kemm il-Kanada kif ukoll is-Segretarjat tad-WCO jappoġġaw il-proposta tal-Unjoni li titħassar ir-referenza għall-“coins generally known in the trade as ‘ancients’ or ‘ancient coins’” (muniti ġeneralment magħrufa fil-kummerċ bħala “antiki” jew “muniti antiki”) mit-tieni paragrafu tal-Punt (4) tal-Parti (A) il-ġdida tan-NSSA tal-intestatura 97.05.

               III.5.
                     Klassifikazzjoni fis-SA 2022 tal-cartridges għall-istampaturi 3D (Talba mis-Segretarjat) (Dok. NC2712, NC2755)

               L-Unjoni għandha tappoġġa l-proposta biex jiġu emendati l-NSSA li tispeċifika li jenħtieġ li l-cartridges tal-istampaturi 3D b’komponenti elettroniċi jew b’mekkaniżmi mekkaniċi jiġu kklassifikati bħala parts tal-istampaturi 3D.

               L-Unjoni tikklassifika l-prodotti ppreżentati fiż-żewġ dokumenti NC2712 u NC2755 fl-intestatura 84.85 fis-SA2022 bħala parts tal-istampaturi 3D filwaqt li titqies il-preżenza ta’ komponenti elettroniċi għall-konnessjoni ma’ stampatur 3D.

               III.7
                     Rapport tas-57 Sessjoni tas-Sottokumitat ta’ Rieżami tas-SA (Dok. NR1434)

               III.8.
                     Kwistjonijiet li jirrikjedu deċiżjoni. (Dok. NC2709)

               (a)Annessi C/4 u D/8 – Emendi għan-Noti ta’ Spjegazzjoni (SA-2022) (Taqsima VI)

               (b)Annessi C/5, D/9 u D/22 – Emendi għan-Noti ta’ Spjegazzjoni (SA-2022) (Taqsima VII)

               (c)Annessi C/8 u D/12 – Emendi għan-Noti ta’ Spjegazzjoni b’konsegwenza tar-rakkomandazzjoni tal-Artikolu 16 tat-28 ta’ Ġunju 2019 (Taqsima XIII)

               (d)Annessi C/13 u D/17 – Emendi għan-Noti ta’ Spjegazzjoni b’konsegwenza tar-rakkomandazzjoni tal-Artikolu 16 tat-28 ta’ Ġunju 2019. (Taqsima XX)

               (e)Annessi C/14 u D/18 – Emendi possibbli għan-Noti ta’ Spjegazzjoni fir-rigward ta’ ċertu tagħmir tal-parks tad-divertiment (Proposta mill-Istati Uniti)

               L-Unjoni għandha taqbel mal-emendi kollha proposti fid-dokumenti.

               (f)Annessi C/1 u D/5 – Emendi possibbli għan-Noti ta’ Spjegazzjoni tal-intestatura 15.09 fir-rigward ta’ żjut taż-żebbuġa verġni oħra, u tal-intestatura 15.15 fir-rigward ta’ eżempji ta’ xaħmijiet u żjut mikrobiċi

               Fir-rigward tan-NSSA tal-intestatura 15.09, l-Unjoni għandha tappoġġa l-proposta tal-UE (opzjoni 2) u l-proposta Kanadiża l-ġdida (opzjoni 3). Fil-punt (D)(2), l-Unjoni għandha tappoġġa l-użu ta’ “or” (jew) (opzjoni 2) minflok ta’ “and/or” (u/jew).

               Fir-rigward tan-NSSA tal-intestatura 15.15, l-Unjoni għandha tappoġġa l-użu tal-espressjoni “single cell organism” (organiżmu b’ċellola singola) (opzjoni 1), u l-użu ta’ “or” (jew) (opzjoni 2) minflok ta’ “and/or” (u/jew). Fl-eżempji (a) u (b), l-Unjoni għandha tappoġġa l-użu tal-espressjoni “obtained from” (miksub minn) (opzjoni 2).

               (g)Annessi C/3 u D/7 – Emendi possibbli għan-Noti ta’ Spjegazzjoni fir-rigward tal-“placebos” (plaċebos) u d-“double-blinded clinical trial kits” (kittijiet tal-provi kliniċi double-blinded) fl-intestatura 30.06 (Talba mill-Awstralja)

               Fir-rigward tas-sentenza “The placebos of this heading also include [control vaccines] [controlled vaccines] [vaccines which are used as control substances and] that have been licensed for use in recognized clinical trials.” (Il-plaċebos ta’ din l-intestatura jinkludu wkoll [vaċċini ta’ kontroll] [vaċċini kkontrollati] [vaċċini li jintużaw bħala sustanzi ta’ kontroll u] li ngħataw il-liċenzja għall-użu fi provi kliniċi rrikonoxxuti.), l-Unjoni ma għandhiex tappoġġa ż-żieda ta’ din is-sentenza fit-test tal-punt (12) tan-NSSA tal-intestatura 30.06, peress li mhuwiex ċar x’tip ta’ sustanzi huma deskritti minnha. Jekk il-Partijiet Kontraenti l-oħra jiddeċiedu li jżiduha, l-Unjoni għandha tappoġġa l-“vaccines which are used as control substances” (vaċċini li jintużaw bħala sustanzi ta’ kontroll) (opzjoni 3), jew jekk tkun meħtieġa il-flessibbiltà, il-“control vaccines” (vaċċini ta’ kontroll) (opzjoni 1).

               Fir-rigward tas-sentenza “[Active ingredients to be trialled can include herbal medicinal products [for therapeutic or prophylactic uses].]” ([L-ingredjenti attivi li jridu jsiru provi fuqhom jistgħu jinkludu l-prodotti mediċinali erbali [għal użi terapewtiċi jew profilattiċi].]), l-Unjoni għandha tibqa’ flessibbli rigward jekk tiżdiedx fit-test, iżda ma għandhiex tappoġġa lista miftuħa ta’ eżempji kif issuġġerit mid-delegazzjoni tal-Istati Uniti.

               (h)Annessi C/6 u D/10 – Emendi għan-Noti ta’ Spjegazzjoni b’konsegwenza tar-rakkomandazzjoni tal-Artikolu 16 tat-28 ta’ Ġunju 2019 (Taqsima IX)

               L-Unjoni għandha tappoġġa l-proposta biex in-Noti ta’ Spjegazzjoni tas-Subintestaturi mas-subintestaturi 4412.41, 4412.42 u 4412.49. L-Unjoni għandha titlob li t-test propost jeħtieġ li jiġi analizzat u jittejjeb iktar sabiex jikkonforma mal-prattiki ta’ klassifikazzjoni attwali fl-Unjoni (pereżempju, l-orjentazzjoni tal-fuljetti).

               (i)Annessi C/7 u D/11 – Emendi għan-Noti ta’ Spjegazzjoni b’konsegwenza tar-rakkomandazzjoni tal-Artikolu 16 tat-28 ta’ Ġunju 2019 (Taqsimiet XI u XII)

               L-Unjoni għandha tappoġġa ż-żieda ta’ ““paraseismic wall covering” (kisi parasismiku tal-ħajt) u “geotextiles” (ġeotessuti) mal-lista ta’ eżempji ta’ tessuti elettroniċi. Fit-test dwar il-“geotextiles” (ġeotessuti), l-Unjoni għandha tappoġġa t-test “a sensor made of fibres or at least being fully integrated in the fibres” (sensur magħmul minn fibri jew mill-inqas integrat kompletament fil-fibri) (opzjoni 2) kif issuġġerit preċedentement mill-Unjoni.

               L-Unjoni għandha tappoġġa provviżorjament l-adozzjoni tat-testi approvati mill-RSC.

               (j)Annessi C/12 u D/16 – Emendi għan-Noti ta’ Spjegazzjoni b’konsegwenza tar-rakkomandazzjoni tal-Artikolu 16 tat-28 ta’ Ġunju 2019 (Taqsima XVII)

               L-Unjoni għandha tappoġġa ż-żieda tar-referenza għall-kameras integrati b’mod permanenti fil-paragrafu 3 tan-NSSA tal-intestatura 88.06, diment li l-Opinjoni ta’ Klassifikazzjoni li tikklassifika dron b’kamera integrata fl-intestatura 85.25 tiġi rieżaminata u allinjata mas-SA2022 u man-NSSA.

               Fir-rigward tal-paragrafu 4 tan-NSSA tal-intestatura 88.06, l-Unjoni għandha tappoġġa l-proposta miċ-Ċina bi kriterji tekniċi addizzjonali introdotti mill-Unjoni (it-tieni opzjoni).

               (k)Annessi C/15 u D/19 – Emenda possibbli għan-Noti ta’ Spjegazzjoni tal-Kapitolu 97 fir-rigward ta’ ċertu oġġetti kulturali (Proposta mill-Istati Uniti)

               L-Unjoni ma tappoġġax il-lista ta’ oġġetti msemmija bħala eżempji, peress li dawn huma speċifiċi ħafna u limitati biex jispjegaw l-ambitu tal-oġġetti li jridu jiġu kklassifikati fis-subintestatura 9705.10.

               L-Unjoni tinnota wkoll li d-definizzjonijiet u l-eżempji pprovduti ma jagħtux ċarezza dwar kif għandhom jiġu kklassifikati pereżempju t-“traditional national costumes” (kostumi nazzjonali tradizzjonali) jew l-“old cars” (karozzi qodma).

               (l)Annessi C/16 u D/20 – Emenda għan-Noti ta’ Spjegazzjoni tal-GIR (SA 2022)

               L-Unjoni għandha tappoġġa l-proposta oriġinali mis-Segretarjat tad-WCO (opzjoni 1, bl-użu tat-terminu “merely” (sempliċement), iżda tibqa’ flessibbli għall-espressjoni “not further worked than” (mhux maħdum iktar minn) u għandha titlob li t-testi jiġu allinjati bl-Ingliż u bil-Franċiż.

               III.9.
                     Emenda possibbli għan-Nota ta’ Spjegazzjoni tal-intestatura 71.04 fir-rigward tad-djamanti sintetiċi (Proposta mill-Proċess ta’ Kimberley) (Dok. NC2757)

               L-Unjoni għandha taqbel mal-modifiki proposti għat-tielet paragrafu l-ġdid tal-intestatura 71.04 u mal-ħolqien tal-punt (3) il-ġdid tas-subintestatura Noti ta’ Spjegazzjoni tas-subintestatura 7104.91.

               III.10.
                     Klassifikazzjoni ta’ element ta’ sistemi mikroelettromekkaniċi (MEMS) fis-SA 2022 (Proposta mis-Segretarjat)

               L-Unjoni tikklassifika l-prodott fl-intestatura 85.41.


               IL-KUMMISSJONI EWROPEA
            Brussell, 22.9.2020
            COM(2020) 576 final
            2020/0263(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim li jemenda l-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-adeżjonijiet tal-Istat Indipendenti ta’ Samoa u l-Gżejjer Solomon, u ta’ adeżjonijiet futuri ta’ Stati Gżejjer tal-Paċifiku oħrajn

               MEMORANDUM TA’ SPJEGAZZJONI

               1.KUNTEST TAL-PROPOSTA

               1.1.Raġunijiet u għanijiet tal-proposta

               Il-proposta mehmuża għal Deċiżjoni tal-Kunsill tikkostitwixxi l-istrument legali għall-iffirmar u l-applikazzjoni proviżorja tal-Ftehim li jemenda l-Ftehim Interim ta’ Sħubija bejn l-Unjoni Ewropea, minn naħa waħda, u l-Istati tal-Paċifiku, min-naħa l-oħra, skont l-Artikolu 218(5) TFUE.

               Fit-12 ta’ Ġunju 2002, il-Kunsill awtorizza lill-Kummissjoni biex tiftaħ negozjati għal Ftehimiet ta’ Sħubija Ekonomika (FSE) mal-Grupp ta’ pajjiżi Afrikani, tal-Karibew u tal-Paċifiku (AKP).

               Fit-30 ta’ Lulju 2009, l-Unjoni ffirmat il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra
                  1
               , (“Ftehim Interim ta’ Sħubija”), li jistabbilixxi qafas għal Ftehim ta’ Sħubija Ekonomika.

               Il-Ftehim għandu l-għan li:

               (a)l-Istati tal-Paċifiku jkunu jistgħu jibbenefikaw mill-aċċess aħjar għas-suq offrut mill-UE;

               (b)jippromwovu żvilupp sostenibbli u l-integrazzjoni gradwali tal-Istati tal-Paċifiku fl-ekonomija dinjija;

               (c)tiġi stabbilita żona ta’ kummerċ ħieles bejn il-Partijiet, ibbażata fuq l-interess komuni, permezz tal-liberalizzazzjoni progressiva tal-kummerċ b’mod li jkun konformi mar-regoli applikabbli tad-WTO u l-prinċipju tal-asimetrija, b’kunsiderazzjoni tal-ħtiġijiet speċifiċi u l-limitazzjonijiet fil-kapaċità tal-Istati tal-Paċifiku, f’dawk li huma livelli tal-impenji u ż-żmien meħtieġ għalihom;

               (d)jistabbilixxi l-arranġamenti xierqa għar-riżoluzzjoni tat-tilwim; kif ukoll

               (e)jiġu stabbiliti l-arranġamenti istituzzjonali xierqa.

               Il-Ftehim Interim ta’ Sħubija ilu jiġi applikat b’mod proviżorju bejn l-Unjoni u Papua New Guinea mill-20 ta’ Diċembru 2009 u bejn l-Unjoni u r-Repubblika ta’ Fiġi mit-28 ta’ Lulju 2014.

               L-Artikolu 80 tal-Ftehim Interim ta’ Sħubija jipprevedi li Stati Gżejjer oħra tal-Paċifiku jistgħu jaderixxu mal-Ftehim abbażi tas-sottomissjoni ta’ offerta ta’ aċċess għas-suq konformi mal-Artikolu XXIV tal-GATT 1994. Għaldaqstant, l-Istat Indipendenti ta’ Samoa u l-Gżejjer Solomon daħlu fil-Ftehim ta’ Sħubija Interim fil-21 ta’ Diċembru 2018
                  2
                u fis-7 ta’ Mejju 2020
                  3
               , rispettivament u applikawh proviżorjament mill-31 ta’ Diċembru 2018 u mis-17 ta’ Mejju 2020, rispettivament. Il-proċeduri tal-Partijiet jinsabu għaddejjin għall-adeżjoni tar-Renju ta’ Tonga, li indika l-interess tiegħu li jaderixxi mal-Ftehim Interim ta’ Sħubija.

               Wara l-adeżjonijiet ta’ Samoa u l-Gżejjer Solomon, jenħtieġ li jiġi emendat il-Ftehim ta’ Sħubija Interim sabiex dawn il-pajjiżi jiġu elenkati bħala Partijiet għall-Ftehim ta’ Sħubija Interim. Hemm bżonn li jsiru emendi tekniċi simili għall-Ftehim ta’ Sħubija Interim kull darba li Stat Gżira tal-Paċifiku jaderixxi miegħu.

               1.2Il-Kumitat tal-Kummerċ tal-FSE

               L-Artikolu 68 tal-Ftehim ta’ Sħubija Interim li jistabbilixxi Kumitat tal-Kummerċ li huwa magħmul minn rappreżentanti tal-Partijiet (l-UE u l-Istati tal-Paċifiku).

               Il-Kumitat tal-Kummerċ għandu jindirizza l-kwistjonijiet kollha meħtieġa għall-implimentazzjoni tal-Ftehim ta’ Sħubija Interim. Fil-qadi tal-funzjonijiet tiegħu, il-Kumitat tal-Kummerċ jista’:

               (a)jistabbilixxi u jissorvelja kwalunkwe kumitat jew korp speċjali meħtieġ għall-implimentazzjoni tal-Ftehim;

               (b)jiltaqa’ fi kwalunkwe ħin maqbul bejn il-Partijiet;

               (c)iqis kwalunkwe kwistjoni taħt il-Ftehim u jieħu azzjoni xierqa fl-eżerċizzju tal-funzjonijiet tiegħu; kif ukoll

               (d)jieħu deċiżjonijiet jew jagħmel rakkomandazzjonijiet f’każijiet previsti fil-Ftehim.

                  L-Artikolu 78 (il-klawżola ta’ reviżjoni) jipprevedi li l-Kumitat tal-Kummerċ jista’ jirrevedi dan il-Ftehim ta’ Sħubija Interim, l-implimentazzjoni, it-tħaddim u t-twettiq tiegħu meta jkun meħtieġ u jagħmel ir-rakkomandazzjonijiet xierqa lill-Partijiet biex jiġi emendat.

               Eżitu tas-sitt u s-seba’ Kumitat tal-Kummerċ

               Fl-24 ta’ Ottubru 2018, il-Partijiet fil-Ftehim ta’ Sħubija Interim (l-UE, PNG, il-Fiġi), u l-Istat Indipendenti ta’ Samoa, il-Gżejjer Solomon u Tonga bħala osservaturi, skambjaw fehmiet dwar il-kamp ta’ applikazzjoni u l-proċedura għall-introduzzjoni tal-emendi tekniċi għall-Ftehim, li jkunu meħtieġa wara adeżjoni.

               Il-Partijiet fasslu l-kamp ta’ applikazzjoni tal-emendi bħala limitat għall-elenkar ta’ Stat tal-Paċifiku aderenti bħala Parti fil-Ftehim ta’ Sħubija Interim u għaż-żieda tal-offerta tiegħu ta’ aċċess għas-suq mal-Anness II tal-Ftehim (dazji doganali fuq prodotti li joriġinaw mill-Parti tal-UE). Fir-rigward tal-proċedura, il-Partijiet innotaw li bħalissa l-Kumitat għall-Kummerċ ma għandux is-setgħa jintroduċi tali emendi (il-bażi ġuridika skont il-Ftehim ta’ Sħubija Interim mhijiex suffiċjenti). Il-Partijiet skambjaw fehmiethom dwar it-tliet alternattivi proċedurali li ġejjin.

               L-Alternattiva 1 – Li jitqies li l-emendi kkonċernati jkunu introdotti b’mod impliċitu fil-Ftehim ta’ Sħubija Interim minħabba l-adeżjoni (l-Artikolu 80); b’hekk, ma jkunx hemm bżonn li jiġu introdotti espressament permezz ta’ proċedura speċifika.

               L-Alternattiva 2 – Il-Kumitat għall-Kummerċ jista’ jagħmel dikjarazzjoni dwar kif jinqara l-Ftehim ta’ Sħubija Interim wara l-adeżjoni, fir-rigward tal-emendi tekniċi meħtieġa. L-Artikolu 68(4)(c) jipprovdi l-bażi ġuridika għal dikjarazzjoni ta’ dan it-tip.

               L-Alternattiva 3 – Il-Partijiet jistgħu jemendaw l-Artikolu 80 tal-Ftehim ta’ Sħubija Interim biex jagħti s-setgħa lill-Kumitat tal-Kummerċ li jadotta d-deċiżjonijiet neċessarji fid-dawl ta’ adeżjoni ġdida.

               Il-Kumitat tal-Kummerċ qabel li l-Alternattiva 3 tipprovdi ċertezza tad-dritt, u impenjat ruħha li tirrakkomanda lill-Partijiet jemendaw l-Artikolu 80 skontha. Wara s-seba’ laqgħa tiegħu tat-3-4 ta’ Ottubru 2019, il-Kumitat tal-Kummerċ adotta rakkomandazzjoni għal dak il-għan, f’konformità mal-pożizzjoni li trid tittieħed f’isem l-Unjoni (Deċiżjoni tal-Kunsill (UE) 2019/1707 tas-17 ta’ Ġunju 2019, ĠU L 260, 11.10.2019, p. 45).

               1.3.Konsistenza mad-dispożizzjonijiet eżistenti fil-qasam ta’ politika

               Din il-proposta timplimenta l-Ftehim ta' sħubija bejn il-membri tal-Grupp tal-Istati Afrikani, tal-Karibew u tal-Paċifiku (AKP), minn banda waħda, u l-Komunità Ewropea u l-Istati Membri tagħha, minn naħa l-oħra, (“il-Ftehim ta’ Sħubija AKP-UE”, jew il-Ftehim ta’ Cotonou)
                  4
               , li huwa l-bażi ġuridika għall-Ftehim Interim ta' Sħubija.

               L-adeżjoni ta’ Stati tal-Paċifiku oħrajn mal-Ftehim ta’ Sħubija Interim issaħħaħ il-qafas ġuridiku tar-relazzjonijiet kummerċjali tal-UE mal-pajjiżi sħab, tiffaċilita l-kummerċ reċiproku u l-inklużjoni fl-ekonomija globali. Hija tinkorpora wkoll lil dawk l-Istati fir-reġim ta’ regoli konġunti u fl-istituzzjonijiet stabbiliti mill-Ftehim.

               1.4.Konsistenza ma’ politiki oħra tal-Unjoni

               Il-Ftehim ta’ Sħubija Interim huwa ftehim kummerċjali li jikkontribwixxi lejn l-iżvilupp armonjuż ta’ suq dinji, li joffri aċċess asimetriku għas-suq lill-Istati aderenti l-ġodda u jippermettilhom jipproteġu setturi sensittivi mil-liberalizzazzjoni, filwaqt li jipprovdu għadd kbir ta’ salvagwardji u klawżola ta’ protezzjoni għall-industriji li jkunu għadhom jibdew. Il-Ftehim fih dispożizzjonijiet dwar ir-regoli ta’ oriġini li jiffaċilitaw l-esportazzjonijiet tagħhom fl-UE lejn l-UE. Huwa fih ukoll dispożizzjonijiet dwar żvilupp sostenibbli (l-Artikolu 3), fejn il-Partijiet jaffermaw mill-ġdid li l-għan tal-iżvilupp sostenibbli għandu jkun parti integrali tad-dispożizzjonijiet ta’ dan il-Ftehim, b’mod konsistenti mal-objettivi u l-prinċipji ewlenin stabbiliti fil-Ftehim ta’ Cotonou, u b’mod speċjali l-impenn ġenerali biex jitnaqqas u eventwalment jinqered il-faqar b’mod li jkun konsistenti mal-objettivi tal-iżvilupp sostenibbli. Dawn id-dispożizzjonijiet jikkontribwixxu għall-objettiv ta’ Koerenza tal-Politiki għall-Iżvilupp u huma konsistenti mal-Artikolu 208(2) TFUE.

               2.ELEMENTI ĠURIDIĊI TAL-PROPOSTA

               2.1.Bażi ġuridika

               Il-bażi ġuridika għal din id-Deċiżjoni tal-Kunsill hija t-Trattat dwar il-Funzjonament tal-Unjoni Ewropea, b’mod partikolari l-ewwel subparagrafu tal-Artikolu 207(4), flimkien mal-Artikolu 218(5) tiegħu.

               2.2.Sussidjarjetà (għall-kompetenza mhux esklużiva)

               Il-politika kummerċjali komuni, f’konformità mal-Artikolu 3 TFUE, hija kompetenza esklużiva tal-Unjoni.

               2.3.Proporzjonalità

               Din il-proposta hija meħtieġa sabiex jiġu implimentati l-impenji internazzjonali tal-Unjoni, kif stabbiliti fil-Ftehim ta’ Sħubija AKP-UE, b’mod partikolari biex jiġu konklużi arranġamenti ġodda ta’ kummerċ kompatibbli mad-WTO li qegħdin progressivament ineħħu l-ostakli għall-kummerċ bejn il-Partijiet u jtejbu l-kooperazzjoni fl-oqsma kollha rilevanti għall-kummerċ mal-Istati tal-Paċifiku.

               2.4.Għażla tal-istrument

               Ma jeżisti l-ebda strument legali ieħor li jista’ jintuża sabiex jintlaħaq l-objettiv espress f’din il-proposta.

               3.RIŻULTATI TAL-EVALWAZZJONIJIET EX-POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               3.1.Valutazzjoni tal-impatt

               Valutazzjoni tal-Impatt għas-Sostenibilità (VIS) tal-Ftehimiet ta’ Sħubija Ekonomika UE-AKP twettqet bejn l-2003 u l-2007. It-termini ta’ referenza għal dan il-proġett ġew ippubblikati mill-Kummissjoni Ewropea fl-2002 f’sejħa għall-offerti kompetittiva. B’riżultat ta’ din is-sejħa għall-offerti, ingħata kuntratt qafas ta’ ħames snin lil PwC France f’Awwissu 2002. Abbozz tar-rapport finali tal-VIS tressaq quddiem il-partijiet ikkonċernati fl-Ewropa matul laqgħa ta’ Djalogu tas-Soċjetà Ċivili tal-UE organizzata mill-Kummissjoni Ewropea fit-23 ta’ Marzu 2007 fi Brussell, il-Belġju.

               3.2.Idoneità regolatorja u simplifikazzjoni

                  L-approvazzjoni tal-Ftehim li jemenda l-Ftehim ta’ Sħubija Interim mhijiex soġġetta għall-proċeduri REFIT; ma timplika l-ebda spiża għall-SMEs tal-Unjoni; u ma tqajjem l-ebda kwistjoni mil-lat tal-ambjent diġitali.

               3.3.Drittijiet fundamentali

                  Il-proposta ma għandhiex konsegwenzi għall-protezzjoni tad-drittijiet fundamentali fl-Unjoni.

               4.IMPLIKAZZJONIJIET BAĠITARJI

                  Id-deċiżjoni proposta ma għandha l-ebda implikazzjoni baġitarja.

               5.ELEMENTI OĦRA

               5.1.Spjegazzjoni fid-dettall tad-dispożizzjonijiet speċifiċi tal-proposta

               L-Artikolu 1 tal-proposta japprova l-iffirmar tal-Ftehim li jemenda l-Ftehim ta’ Sħubija Interim f’isem l-Unjoni.

               L-Artikolu 2 jawtorizza lis-Segretarjat Ġenerali tal-Kunsill biex jistabbilixxi l-istrument ta’ setgħat sħaħ għall-iffirmar tal-Ftehim li jemenda l-Ftehim ta’ Sħubija Interim.

               L-Artikolu 3 jispeċifika li l-Ftehim li jemenda l-Ftehim ta’ Sħubija Interim għandu jiġi applikat fuq bażi proviżorja.

               L-Artikolu 4 jistabbilixxi d-data tad-dħul fis-seħħ tad-Deċiżjoni.

               2020/0263 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim li jemenda l-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-adeżjonijiet tal-Istat Indipendenti ta’ Samoa u l-Gżejjer Solomon, u ta’ adeżjonijiet futuri ta’ Stati Gżejjer tal-Paċifiku oħrajn

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4), l-ewwel subparagrafu, flimkien mal-Artikolu 218(5) tiegħu,

               Wara li [kkunsidra l-proposta/kkunsidraw il-proposta] tal-Kummissjoni Ewropea,

               Billi:

               (1)Fit-12 ta’ Ġunju 2002, il-Kunsill awtorizza lill-Kummissjoni tiftaħ negozjati għal Ftehimiet ta’ Sħubija Ekonomika mal-Grupp ta’ Stati Afrikani, tal-Karibew u tal-Paċifiku (AKP)
                  5
               .

               (2)Il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra
                  6
                (il-“Ftehim Interim ta’ Sħubija”), li jistabbilixxi qafas għal Ftehim ta’ Sħubija Ekonomika, kif iffirmat f’Londra fit-30 ta’ Lulju 2009. Il-Ftehim Interim ta’ Sħubija ilu jiġi applikat b’mod proviżorju bejn l-Unjoni u Papua New Guinea mill-20 ta’ Diċembru 2009 u bejn l-Unjoni u Fiġi mit-28 ta’ Lulju 2014.

               (3)L-Artikolu 80 tal-Ftehim Interim ta’ Sħubija jipprevedi l-adeżjoni ta’ Stati Gżejjer tal-Paċifiku oħra. Bid-Deċiżjoni (UE) 2018/1908
                  7
                u d-Deċiżjoni (UE) 2020/409
                  8
               , il-Kunsill approva rispettivament l-adeżjonijiet ta’ Samoa u tal-Gżejjer Solomon għall-Ftehim Interim ta’ Sħubija. Samoa ssieħbet fil-Ftehim ta’ Sħubija Interim fil-21 ta’ Diċembru 2018 u ilha tapplikah b’mod proviżorju mill-31 ta’ Diċembru 2018, u l-Gżejjer Solomon issieħbu fil-Ftehim ta’ Sħubija Interim fis-7 ta’ Mejju 2020 u ilhom japplikawh b’mod proviżorju sa mis-17 ta’ Mejju 2020.

               (4)Wara l-adeżjonijiet ta’ Samoa u l-Gżejjer Solomon, għal raġunijiet ta’ ċertezza tad-dritt, jenħtieġ li jiġi emendat il-Ftehim ta’ Sħubija Interim sabiex dawn il-pajjiżi jiġu elenkati bħala Partijiet għall-Ftehim ta’ Sħubija Interim. Jenħtieġ li ssir emenda simili għall-Ftehim Interim ta’ Sħubija kull darba li Stat tal-Gżejjer tal-Paċifiku jaderixxi għall-Ftehim.

               (5)L-Artikolu 68 tal-Ftehim Interim ta’ Sħubija jistabbilixxi Kumitat tal-Kummerċ li għandu jittratta l-kwistjonijiet kollha meħtieġa għall-implimentazzjoni tal-Ftehim. Huwa xieraq li l-Kumitat għall-Kummerċ jingħata s-setgħa li jiddeċiedi dwar kwalunkwe emenda għall-Ftehim Interim ta’ Sħubija li tista’ tkun meħtieġa wara l-adeżjoni ta’ Stati Gżejjer tal-Paċifiku oħra.

               (6)Permezz tad-Deċiżjoni (UE) 2019/1707
                  9
               , il-Kunsill iddeċieda dwar il-pożizzjoni li għandha tittieħed f’isem l-Unjoni fil-Kumitat għall-Kummerċ fir-rigward ta’ dawk l-emendi, li ġew maqbula fis-seba’ laqgħa tal-Kumitat tal-Kummerċ li saret fl-4 ta’ Ottubru 2019.

               (7)Għaldaqstant, il-Ftehim li jemenda l-Ftehim ta’ Sħubija Interim jenħtieġ li jiġi ffirmat f’isem l-Unjoni, soġġett għall-konklużjoni tiegħu f’data aktar tard.

               (8)Peress li l-Artikolu 76(2) tal-Ftehim Interim ta’ Sħubija jipprevedi l-applikazzjoni proviżorja tiegħu sakemm dan jidħol fis-seħħ, il-Ftehim li jemenda l-Ftehim ta’ Sħubija Interim jenħtieġ li jiġi applikat b’mod proviżorju,

               ADOTTA DIN ID-DEĊIŻJONI:

               Artikolu 1

               1.L-iffirmar tal-Ftehim li jemenda l-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-adeżjonijiet tal-Istat Indipendenti ta’ Samoa u l-Gżejjer Solomon, u ta’ adeżjonijiet futuri ta’ Stati Gżejjer tal-Paċifiku oħrajn, huwa b’dan approvat f’isem l-Unjoni, soġġett għall-konklużjoni tal-imsemmi ftehim.

               2.It-test tal-Ftehim li jrid jiġi ffirmat huwa mehmuż ma’ din id-Deċiżjoni.

               Artikolu 2

               Is-Segretarjat Ġenerali tal-Kunsill għandu jistabbilixxi l-istrument tas-setgħat sħaħ għall-iffirmar tal-Ftehim, suġġett għall-konklużjoni tal-Ftehim, għall-persuna(i) indikata(i) min-negozjatur tal-Ftehim.

               Artikolu 3

               Il-Ftehim għandu jiġi applikat b’mod proviżorju, skont l-Artikolu 76(2) tal-Ftehim Interim ta’ Sħubija, mid-data tal-firma tiegħu, sakemm jidħol fis-seħħ.

               Artikolu 4

               Din id-Deċiżjoni għandha tidħol fis-seħħ fid-data tal-adozzjoni tagħha.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill tat-13 ta’ Lulju 2009 dwar l-iffirmar u l-applikazzjoni provviżorja tal-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra (ĠU L 272, 16.10.2009, p. 1).

                     (2)

                        ĠU L 333, 28.12.2018, p. 1.

                     (3)

                        ĠU L 85, 20.3.2020, p. 1.

                     (4)

                        ĠU L 287, 4.11.2010, p. 3. Il-Ftehim kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffirmat f'Ouagadougou fit-22 ta' Ġunju 2010 (ĠU L 287, 4.11.2010, p. 3).

                     (5)

                        Id-Direttivi tal-Kunsill għan-negozjati ta’ Ftehimiet ta’ Sħubija Ekonomika mal-pajjiżi u r-reġjuni tal-AKP (9930/02 (DG E II) HH/sg).

                     (6)

                        ĠU L 272, 16.10.2009, p. 2.

                     (7)

                        Deċiżjoni tal-Kunsill (UE) 2018/1908 tas-6 ta' Diċembru 2018 dwar l-adeżjoni ta' Samoa mal-Ftehim Interim ta' Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra (ĠU L 333, 28.12.2018, p. 1.)

                     (8)

                        Deċiżjoni tal-Kunsill (UE) 2020/409 tas-17 ta’ Frar 2020 dwar l-adeżjoni tal-Gżejjer Solomon mal-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra (ĠU L 85, 20.3.2020, p. 1.)

                     (9)

                        Deċiżjoni tal-Kunsill (UE) 2019/1707 tas-17 ta’ Ġunju 2019 dwar il-pożizzjoni li għandha tittieħed, f’isem l-Unjoni Ewropea, fil-Kumitat tal-Kummerċ stabbilit skont il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward ta’ rakkomandazzjoni għal ċerti emendi li għandhom isiru għall-Ftehim biex titqies l-adeżjoni ta’ Samoa u ta’ adeżjonijiet futuri ta’ Stati Gżejjer oħra tal-Paċifiku (ĠU L 260, 11.10.2019, p. 45.)

    ---documentbreak---

               IL-KUMMISSJONI EWROPEA
            Brussell, 22.9.2020
            COM(2020) 576 final
            ANNESS
            ta'
            Proposta għal Deċiżjoni tal-Kunsill
            dwar l-iffirmar, f’isem l-Unjoni Ewropea, u l-applikazzjoni proviżorja tal-Ftehim li jemenda l-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-adeżjonijiet tal-Istat Indipendenti ta’ Samoa u l-Gżejjer Solomon, u ta’ adeżjonijiet futuri ta’ Stati Gżejjer tal-Paċifiku oħrajn

               FTEHIM

               li jemenda l-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, fir-rigward tal-adeżjonijiet tal-Istat Indipendenti ta’ Samoa u l-Gżejjer Solomon, u ta’ adeżjonijiet futuri ta’ Stati Gżejjer tal-Paċifiku oħrajn

               L-UNJONI EWROPEA,

               minn naħa waħda, u

               IR-REPUBBLIKA TA’ FIĠI (minn hawn ’il quddiem imsejħa “Fiġi”),

               L-ISTAT INDIPENDENTI TA’ PAPUA New Guinea (minn hawn ’il quddiem imsejħa “Papua New Guinea”),

               L-ISTAT INDIPENDENTI TA’ SAMOA (minn hawn ’il quddiem imsejjaħ “Samoa”), u

               l-GŻEJJER SOLOMON (minn hawn ’il quddiem imsejħa “il-Gżejjer Solomon”),

               minn hawn ’il quddiem imsejħa wkoll “l-Istati tal-Paċifiku”,

               min-naħa l-oħra,

               WARA LI KKUNSIDRAW il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra
                  1
                (il-“Ftehim Interim ta’ Sħubija”), li jistabbilixxi qafas għal Ftehim ta’ Sħubija Ekonomika, iffirmat f’Londra fit-30 ta’ Lulju 2009 u applikat b’mod proviżorju bejn l-Unjoni Ewropea u l-Papua New Guinea mill-20 ta’ Diċembru 2009 u bejn l-Unjoni Ewropea u Fiġi mit-28 ta’ Lulju 2014;

               WARA LI KKUNSIDRAW il-fatt li l-Artikolu 80 tal-Ftehim ta’ Sħubija Interim jipprevedi li Gżejjer oħra tal-Paċifiku jistgħu jaderixxu mal-Ftehim abbażi tas-sottomissjoni ta’ offerta ta’ aċċess għas-suq konformi mal-Artikolu XXIV tal-GATT 1994;

               WARA LI KKUNSIDRAW il-fatt li, billi ddepożitaw l-atti ta’ adeżjoni tagħhom, issieħbu rispettivament is-Samoa u l-Gżejjer Solomon fil-Ftehim ta’ Sħubija Interim fil-21 ta’ Diċembru 2018 u fis-7 ta’ Mejju 2020, rispettivament, u b’hekk saru Partijiet Kontraenti għall-Ftehim;

               WARA LI KKUNSIDRA l-fatt li l-Ftehim Interim ta’ Sħubija japplika b’mod proviżorju bejn l-Unjoni Ewropea u Samoa mill-31 ta’ Diċembru 2018, u bejn l-Unjoni Ewropea u l-Gżejjer Solomon mis-17 ta’ Mejju 2020;

               Wara LI KKUNSIDRAW ir-rakkomandazzjoni tal-Kumitat għall-Kummerċ tal-4 ta’ Ottubru 2019 stabbilit mill-Ftehim ta’ Sħubija Interim dwar l-emendi li għandhom isiru sabiex titqies l-adeżjoni tal-Istati Gżejjer tal-Paċifiku għall-Ftehim Interim ta’ Sħubija;

               FILWAQT LI JAFFERMAW MILL-ĠDID l-impenn tagħhom lejn l-implimentazzjoni tal-Ftehim ta’ Sħubija Interim, u LI jixtiequ jaħdmu flimkien biex jintlaħqu l-objettivi tal-Ftehim;

               FILWAQT LI JIXTIEQU jiffaċilitaw l-adeżjoni tal-Istati Gżejjer tal-Paċifiku oħra għall-Ftehim ta’ Sħubija Interim u li jestendulhom il-benefiċċji li jirriżultaw mill-Ftehim,

               IDDEĊIDEW LI JIKKONKLUDU DAN IL-FTEHIM:

               Artikolu 1

               Emenda għall-Ftehim Interim ta’ Sħubija

               Il-Ftehim Interim ta’ Sħubija bejn il-Komunità Ewropea, minn naħa waħda, u l-Istati tal-Paċifiku, min-naħa l-oħra, huwa emendat kif ġej:

               1.Fl-Artikolu 70, il-paragrafu 1 huwa sostitwit b’dan li ġej:

               “1.
                     Għall-finijiet ta’ dan il-Ftehim il-“Partijiet Kontraenti” għandhom ikunu l-Komunità Ewropea, imsejħa l-“Parti tal-KE”, minn naħa waħda u Papua New Guinea, ir-Repubblika ta’ Fiġi, l-Istat Indipendenti ta’ Samoa u l-Gżejjer Solomon, imsejħa l-“Istati tal-Paċifiku”, min-naħa l-oħra.”.

               2.Fl-Artikolu 80, għandu jiżdied il-paragrafu 3 li ġej:

               “3.
                     Il-Kumitat tal-Kummerċ jista’ jiddeċiedi dwar kwalunkwe emenda teknika għall-Ftehim li tista’ tkun meħtieġa wara l-adeżjoni ta’ Gżejjer Stati tal-Paċifiku oħrajn.”.

               Artikolu 2

               Dħul fis-seħħ

               1.Dan il-Ftehim għandu jidħol fis-seħħ skont l-istess kundizzjonijiet previsti fl-Artikolu 76(1) tal-Ftehim ta’ Sħubija Interim.

               2.Dan il-Ftehim għandu jiġi applikat proviżorjament skont l-istess kundizzjonijiet previsti fl-Artikolu 76(2) tal-Ftehim Interim ta’ Sħubija.

               Artikolu 3

               Testi awtentiċi

               Dan il-Ftehim għandu jitfassal f'żewġ eżemplari bil-lingwa Bulgara, Kroata, Ċeka, Daniża, Olandiża, Ingliża, Estonjana, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Żvediża, u kull wieħed minn dawn it-testi jkun ugwalment awtentiku.

               B’XHIEDA TA’ DAN, il-Plenipotenzjarji ffirmati hawn taħt, debitament awtorizzati għal dan il-għan, iffirmaw dan il-Ftehim.

               Magħmul fi [belt] fi [data].

               Għall-Unjoni Ewropea

               Għar-Repubblika ta’ Fiġi

               Għall-Istat Indipendenti ta’ Papua New Guinea

               Għall-Istat Indipendenti ta’ Samoa

               Għall-Gżejjer Solomon

                     (1)

                        ĠU L 272, 16.10.2009, p. 2.


               IL-KUMMISSJONI EWROPEA
            Brussell, 24.9.2020
            COM(2020) 584 final
            2020/0270(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Sħubija stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-emenda tal-lista ta’ individwi biex iservu bħala arbitri fi proċeduri ta’ soluzzjoni tat-tilwim

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat tas-Sħubija stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra (“il-Ftehim”), b’rabta mal-adozzjoni prevista ta’ deċiżjoni li temenda l-lista ta’ individwi li jservu bħala arbitri fi proċeduri ta’ soluzzjoni tat-tilwim.

               2.Kuntest tal-proposta

               2.1.Il-Ftehim

               Il-Ftehim għandu l-għan li jespandi l-kooperazzjoni bilaterali wiesgħa f’oqsma ekonomiċi, kummerċjali u politiċi, u fil-politiki settorjali, filwaqt li b’hekk jipprovdi bażi fit-tul għall-iżvilupp ulterjuri tar-relazzjonijiet bejn l-UE u l-Armenja. Billi jsaħħaħ id-djalogu politiku u jtejjeb il-kooperazzjoni f’firxa wiesgħa ta’ oqsma, il-Ftehim iħejji l-pedamenti għal impenn bilaterali aktar effettiv mal-Armenja.

               Id-Deċiżjoni tal-Kunsill (UE) 2018/104 tal-20 ta’ Novembru 2017 approvat l-iffirmar u l-applikazzjoni proviżorja tal-Ftehim skont l-Artikolu 385 tal-Ftehim. Il-Ftehim huwa applikat fuq bażi proviżorja mill-1 ta’ Ġunju 2018.

               2.2.Il-Kumitat ta’ Sħubija

               Il-Kumitat ta’ Sħubija li jiltaqa’ f’konfigurazzjoni speċifika biex jindirizza l-kwistjonijiet kollha marbuta mat-Titolu IV (Kummerċ u Kwistjonijiet relatati mal-Kummerċ) tal-Ftehim huwa speċifikat fl-Artikolu 363(7) tal-Ftehim. Skont l-Artikolu 363(1) u (6) tal-Ftehim, il-Kumitat ta’ Sħubija jassisti lill-Kunsill ta’ Sħubija fit-twettiq tad-dmirijiet u l-funzjonijiet tiegħu. Huwa għandu s-setgħa li jadotta deċiżjonijiet f’dawk l-oqsma li huma soġġetti għad-delega tas-setgħat mogħtija lilu mill-Kunsill ta’ Sħubija u fil-każijiet previsti fil-Ftehim. Dawn id-deċiżjonijiet huma vinkolanti fuq il-Partijiet tal-Ftehim, li għandhom jieħdu l-miżuri xierqa biex jimplimentawhom.

               2.3.L-att previst tal-Kumitat ta’ Sħubija

               Il-proċedura ta’ arbitraġġ stabbilita fil-Kapitolu 13 tat-Titolu VI tal-Ftehim tistipula li meta l-Partijiet jonqsu milli jsolvu tilwima permezz ta’ konsultazzjonijiet, il-Parti li tkun talbet il-konsultazzjoni tista’ titlob it-twaqqif ta’ bord ta’ arbitraġġ. L-Artikolu 339(1) tal-Ftehim jesiġi li l-Kumitat ta’ Sħubija jistabbilixxi, fuq il-bażi ta’ proposti magħmula mill-Partijiet, lista ta’ mill-inqas 15-il individwu li huma lesti u kapaċi jservu ta’ arbitri. Il-lista għandha tkun magħmula minn tliet sublisti: sublista għal kull Parti u sublista ta’ individwi li ma jkunu ċittadini tal-ebda Parti u li għandhom iservu bħala president tal-bord ta’ arbitraġġ. Kull sublista għandha tinkludi mill-inqas ħames individwi. Il-Kumitat ta’ Sħubija għandu jassigura li l-lista tinżamm dejjem f’dan il-livell.

               L-arbitri u l-presidenti proposti mill-Unjoni u mir-Repubblika tal-Armenja jrid ikollhom għarfien espert speċjali fid-dritt, fil-kummerċ internazzjonali u fi kwistjonijiet oħra li jikkonċernaw id-dispożizzjonijiet tat-Titolu VI tal-Ftehim u jissodisfaw ir-rekwiżit ta’ indipendenza kif speċifikat fl-Artikolu 339(2) tal-Ftehim.

               Fuq din il-bażi, il-lista ta’ arbitri ġiet stabbilita bid-deċiżjoni adottata mill-Kumitat ta’ Sħubija fil-Konfigurazzjoni tal-Kummerċ fis-17 ta’ Ottubru 2019. Madankollu, wieħed mill-ħames arbitri kandidati mir-Repubblika tal-Armenja ma għadux jissodisfa r-rekwiżit ta’ indipendenza kif speċifikat fl-Artikolu 339(2) tal-Ftehim.

               Ir-Repubblika tal-Armenja pproponiet arbitru kandidat ġdid li għandu għarfien espert speċjali fid-dritt, fil-kummerċ internazzjonali u fi kwistjonijiet oħra li jikkonċernaw id-dispożizzjonijiet tat-Titolu VI tal-Ftehim u huwa mistenni li jissodisfa r-rekwiżit ta’ indipendenza kif speċifikat fl-Artikolu 339(2) tal-Ftehim.

               Għaldaqstant, l-iskop tal-att previst huwa li jiddefinixxi l-pożizzjoni tal-Unjoni rigward l-adozzjoni mill-Kumitat ta’ Sħubija ta’ deċiżjoni li tiġi emendata l-lista ta’ individwi li huma lesti u kapaċi jservu bħala arbitri fi proċeduri ta’ soluzzjoni tat-tilwim, billi jiġi sostitwit l-individwu fost il-ħames arbitri kandidati mir-Repubblika tal-Armenja li ma għadux jissodisfa l-kundizzjonijiet tal-Artikolu 339(2) tal-Ftehim bil-kandidat ġdid propost mir-Repubblika tal-Armenja.

               3.Pożizzjoni li għandha tittieħed f’isem l-Unjoni

               Il-pożizzjoni li għandha tiġi adottata f’isem l-Unjoni għandha l-għan li temenda l-lista ta’ individwi li huma lesti u kapaċi jservu bħala arbitri fil-proċeduri ta’ soluzzjoni tat-tilwim.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               4.1.2.Applikazzjoni għal dan il-każ

               Il-Kumitat ta’ Sħubija huwa korp stabbilit permezz tal-Ftehim. Id-deċiżjoni li għandha tiġi adottata mill-Kumitat ta’ Sħubija tkun vinkolanti skont id-dritt internazzjonali f’konformità mal-Artikolu 363(6) tal-Ftehim. L-att previst ma jissupplimentax u ma jemendax il-qafas istituzzjonali tal-Ftehim. Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni.

               4.2.2.Applikazzjoni għal dan il-każ

               L-objettiv ewlieni u l-kontenut tal-att previst huma relatati mal-iżgurar tal-implimentazzjoni tal-politika kummerċjali komuni tal-Unjoni.

               Għaldaqstant, il-bażi ġuridika sostantiva tad-deċiżjoni proposta hija l-Artikolu 207(3) u l-ewwel subparagrafu tal-Artikolu 207(4).

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 207(3) u l-ewwel subparagrafu tal-Artikolu 207(4), flimkien mal-Artikolu 218(9) TFUE.

               2020/0270 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Sħubija stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-emenda tal-lista ta’ individwi biex iservu bħala arbitri fi proċeduri ta’ soluzzjoni tat-tilwim

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra
                  1
                (“il-Ftehim”) ġie ffirmat f’isem l-Unjoni f’konformità mad-Deċiżjoni tal-Kunsill (UE) 2018/104
                  2
                u ġie applikat fuq bażi proviżorja mill-1 ta’ Ġunju 2018.

               (2)Skont l-Artikolu 339(1) tal-Ftehim, il-Kumitat ta’ Sħubija stabbilixxa lista ta’ 15-il individwu li huma lesti u kapaċi jservu bħala arbitri (“il-lista ta’ arbitri”) waqt il-laqgħa tiegħu fis-17 ta’ Ottubru 2019.

               (3)L-Armenja infurmat lill-Unjoni li wieħed mill-arbitri li kienet ipproponiet ma għadux jissodisfa l-kundizzjonijiet stipulati fl-Artikolu 339(2) tal-Ftehim u, għaldaqstant, jenħtieġ li jiġi sostitwit.

               (4)Sabiex jiżgura l-operazzjoni tad-dispożizzjonijiet applikati proviżorjament tal-Ftehim, il-Kumitat ta’ Sħubija jrid jadotta deċiżjoni biex jemenda l-lista ta’ arbitri.

               (5)Jixraq li tiġi stabbilita l-pożizzjoni li għandha tittieħed f’isem l-Unjoni fil-Kumitat ta’ Sħubija billi l-abbozz tad-deċiżjoni se jkun vinkolanti għall-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat ta’ Sħubija tal-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-emenda tal-lista ta’ individwi li huma lesti u kapaċi jservu bħala arbitri, f’konformità mal-Artikolu 339(1) u (2) tal-Ftehim, għandha tkun ibbażata fuq l-abbozz tad-deċiżjoni tal-Kumitat ta’ Sħubija mehmuż ma’ din id-Deċiżjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        ĠU L 23, 26.1.2018, p. 4.

                     (2)

                        Id-Deċiżjoni tal-Kunsill (UE) 2018/104 tal-20 ta’ Novembru 2017 dwar l-iffirmar, f'isem l-Unjoni, u l-applikazzjoni proviżorja tal-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra (ĠU L 23, 26.1.2018, p. 1).

    ---documentbreak---

               IL-KUMMISSJONI EWROPEA
            Brussell, 24.9.2020
            COM(2020) 584 final
            ANNESS
            ta’ [...]
            Proposta għal Deċiżjoni tal-Kunsill
            dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Sħubija stabbilit mill-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra, fir-rigward tal-emenda tal-lista ta’ individwi biex iservu bħala arbitri fi proċeduri ta’ soluzzjoni tat-tilwim

               ABBOZZ

               DEĊIŻJONI Nru …/… TAL-KUMITAT TA’ SĦUBIJA UE-ARMENJA

               ta’...

               li temenda l-lista ta’ arbitri msemmija fl-Artikolu 339 tal-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra

               IL-KUMITAT TA’ SĦUBIJA,

               Wara li kkunsidra l-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, minn naħa waħda, u r-Repubblika tal-Armenja, min-naħa l-oħra (“il-Ftehim”) u b’mod partikolari l-Artikolu 339(1) tiegħu,

               Billi:

               (1)Il-Kumitat ta’ Sħubija, waqt il-laqgħa tas-17 ta’ Ottubru 2019, stabbilixxa lista ta’ 15-il individwu li huma lesti u kapaċi jservu ta’ arbitri (“il-lista ta’ arbitri”).

               (2)F’konformità mal-Artikolu 339(2) tal-Ftehim, jenħtieġ li l-individwi fuq il-lista jkunu indipendenti, iservu fil-kapaċitajiet individwali tagħhom u ma jieħdu struzzjonijiet mingħand ebda organizzazzjoni jew gvern, jew ikunu affiljati mal-gvern ta’ ebda waħda mill-Partijiet, u jenħtieġ li jikkonformaw mal-Kodiċi ta’ Kondotta.

               (3)L-Armenja infurmat lill-Unjoni li wieħed mill-arbitri li kienet ipproponiet ma għadux jissodisfa l-kundizzjonijiet stipulati fl-Artikolu 339(2) tal-Ftehim u, għaldaqstant, ipproponiet individwu ieħor li jeħodlu postu.

               (4)Sabiex tiġi żgurata l-operazzjoni tad-dispożizzjonijiet applikati proviżorjament tal-Ftehim, jenħtieġ li l-lista ta’ arbitri tiġi emendata mill-Kumitat ta’ Sħubija.

               (5)L-Unjoni Ewropea taċċetta li l-individwu propost jissodisfa l-kundizzjonijiet tal-Artikolu 339(2) tal-Ftehim,

               ADOTTA DIN ID-DEĊIŻJONI:

               Artikolu 1

               Il-lista ta’ individwi li huma lesti u kapaċi jservu ta’ arbitri, stabbilita skont l-Artikolu 339(1) tal-Ftehim, hija b’dan sostitwita bil-lista ta’ arbitri stipulata fl-Anness ta’ din id-Deċiżjoni.

               Artikolu 2

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Artikolu 3

               Din id-Deċiżjoni hija mfassla f’żewġ kopji fil-lingwa Ingliża. Kull Parti tista’ tipprovdi traduzzjonijiet fil-lingwi uffiċjali tagħha.

               Magħmul fi …,

                        Għall-Kumitat ta’ Sħubija

                        Il-President

                        Is-Segretarji

               ANNESS

               LISTA TA’ ARBITRI MSEMMIJA FL-ARTIKOLU 339 TAL-FTEHIM

               Arbitri proposti mill-Unjoni Ewropea

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Arbitri proposti mir-Repubblika tal-Armenja

               1.Nora SARGSYAN

               2.Arman SARGSYAN

               3.Arsen TAVADYAN

               4.Levon GEVORGYAN

               5.Mushegh MANUKYAN

               Presidenti

               1.William DAVEY (l-Istati Uniti)

               2.Helge SELAND (in-Norveġja)

               3.Maryse ROBERT (il-Kanada)

               4.Christian HÄBERLI (l-Iżvizzera)

               5.Merit JANOW (l-Istati Uniti)